Číž, Miroslav, podpredseda NR SR (2014-12-03):
Pán Kadúc, ak môžete, odpustite mi. Ďakujem pekne, vážená pani podpredsedníčka. Rozum by velil naozaj nechať túto feériu troch revolucionárov bez komentára, pretože, našťastie, už mám taký pocit, že sa tá atmosféra trošku čistí a že médiá vedia ponúkať spoločnosti trošku realistickejší obraz o tom, čo sa deje. Len, pán Hlina, teda keď tie nesmierne sugestívne výzvy, sedíte vedľa pána, ktorý od roku 1998 bol minimálne osem rokov čelným funkcionárom orgánov štátu, ktorých úlohou je zabezpečovať spravodlivosť. Pokiaľ viem, začínal pán Lipšic ako šéf úradu na ministerstve spravodlivosti, potom bol štyri roky ministrom spravodlivosti a teraz bol ministrom dva či neviem koľko; ak sa mýlim, pán Lipšic, prepáčte mi; ministrom vnútra. Pokiaľ pozriete výsledky volieb, kde verejnosť ocenila výsledky práce pána kolegu, vedľa ktorého teraz sedíte a rozprávate toto všetko, tak nemusím vám to pripomínať, ako to dopadlo v tejto krajine. Mechanizmus daňových rajov, mechanizmus schránkových firiem bol nosnou ideou, ktorú prinášal pán Lipšic a celá jeho vláda v neoliberálnom koncepte v rámci akože oslobodenia podnikania, ktoré nesmie mať prekážky, treba 15 % dane, veď to majú v programoch. Kedy pán Lipšic niečo rozprával, kým bol vo funkcii, čo len v náznaku, že mu schránkové firmy vadia? Vy máte tú radosť, že ste neboli v parlamente, takže môžete kričať, že vy teda za nič zodpovednosť nenesiete, ale váš ďalší konfábel je pán predseda strany OĽaNO. Kedy rozprával o schránkových firmách – a pritom boli a tu lietali veľké škandály v tomto parlamente –, o schránkových firmách týmto spôsobom, ktorý tu robíte tu a teraz? Pre moju stranu a pre nás nie je efektívne, aby sme sa púšťali do nezmyselných sporov. Naozaj nechceme rekriminovať a nechceme to pripomínať. Chceme riešiť problém – schránkové firmy. A ja som už verejne niekoľkokrát povedal, veď možno oponovať tento názor, urobiť zo mňa človeka, ktorý hovorí nesprávne veci, že teraz sa vytvára medzinárodné prostredie, kde si národný štát môže aj týmto spôsobom chrániť svoje vlastné záujmy. A nielen preto, že sa za schránkovú firmu môže skrývať niekto, ale predovšetkým preto, že tam hrozia veľké daňové úniky, ktoré nám chýbajú. Potrebujeme do štátu naozaj každú korektnú legitímnu korunu získať. Že táto vláda robí všetko preto, aby predovšetkým v daňových únikoch ako dosiahla úspechy. Veď to tu povedal prezident Kiska, ktorý pravdepodobne sa nevyznačuje veľkou obľubou vo vzťahu k SMER-u, tu to povedal, že tie výstupy a výsledky ministerstva sú obdivuhodné. Rozpočet a hodnotenie Slovenska je hlboko nadštandardné. Nikdy také nebolo v histórii samostatnej Slovenskej republiky. Veď čo. Nečítame noviny? A ja rozumiem aj vašim politickým potrebám. Rozumiem tomu, že teda jednoducho sa prezentuje, politiku všetci robíme a každý sme boli v nejakej situácii. Ale kdesi to musí mať nejaký elementárny etický rámec a už nesmie tak toľko kvičať tá pravda a tá realita taká, aká je. A keď už chceme sa tváriť akože sme štátnici, tak naozaj Slovensko potrebuje upokojenie a efektívne riešenie mechanizmov. Desať rokov som učil všeobecnú teóriu štátu a práva. Trošku problém medzi stavbou za dva týždne v Číne toho tridsať- či koľko poschodového hotela a smerom, ktorým sa pohybujeme, že náš svet je nehmotný, je axiomatický. Pravda je to, na čom sa dohodneme, že je pravda, pán Lipšic. V tom je ten celý problém. A ešte tam platí ten hrozný princíp, že keď sa menia pomery, menia sa aj zmluvy. Je to nestabilný problém. A vo väzbe na to, že tento svet, ktorý tu je neoliberálny, deregulovaná spoločnosť, to znamená, že ochraňujeme maximálne súkromné vlastníctvo, nechávame mu anonymitu a neviem čo všetko, že je to veľmi zložitý proces a je chránený súčasným európskym právom. Veď celý mechanizmus verejného obstarávania sme celý kompletne prebrali z Európskej únie. Odkiaľ a kam, veď európske daňové raje, európske, nehovorím o Belize, neviem aké. Hovorím o Monaku, Rakúsku, ostrove Man, Lichtenštajnsku. Možno Švajčiarsku, keď chcete. Je ich tu hrozne veľa. A bojovať s týmto celým a že naozaj vtesnať podnikanie znovu do aspoň elementárnych etických pravidiel, to je ťažká, namáhavá úloha a čím viacej podporovateľov tejto myšlienky tu bude, tak tým väčšia šanca na úspech bude. Čiže pravdepodobne naozaj nepoďme cestou nezmyselnej konfrontácie, poďme naozaj pozitívne hľadať riešenia. Neurážajme sa, hľadajme na našom konaní aj to, čo je dobré. Pri trošku serióznom pohľade to nájdeme, pán Hlina. A verte, že aj to je cesta k politickému úspechu. Ďakujem pekne. (Potlesk.)